Alueiden komitean lausunto aiheesta "Ehdotus neuvoston asetus Galileo-yhteisyrityksen perustamisesta"



Virallinen lehti nro C 278 , 14/11/2002 s. 0005 - 0006



Alueiden komitean lausunto aiheesta "Ehdotus neuvoston asetus Galileo-yhteisyrityksen perustamisesta" (2002/C 278/02) ALUEIDEN KOMITEA, joka ottaa huomioon ehdotuksen neuvoston asetukseksi Galileo-yhteisyrityksen perustamisesta (KOM(2001) 336 lopullinen - 2001/0136 CNS), ottaa huomioon komission 25. kesäkuuta 2001 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto, ottaa huomioon työvaliokuntansa 12. kesäkuuta 2001 tekemän päätöksen antaa lausunnon valmistelu valiokunta 3:n ("Euroopan laajuiset verkot, liikenne, tietoyhteiskunta") tehtäväksi ja 6. helmikuuta 2002 tekemän päätöksen antaa lausunnon valmistelu "alueellinen yhteenkuuluvuuspolitiikka" -valiokunnan tehtäväksi, ottaa huomioon Kölnissä (3. ja 4. kesäkuuta 1999) ja Feirassa (19. ja 20. kesäkuuta 2000) kokoontuneen Eurooppa-neuvoston päätelmät, joissa viitataan Galileo-hankkeeseen, ottaa huomioon neuvoston 5. huhtikuuta 2001 antaman päätöslauselman, ottaa huomioon "alueellinen yhteenkuuluvuuspolitiikka" -valiokunnan(1) maaliskuun 5 päivänä 2002 hyväksymän lausuntoluonnoksen CdR 380/2001 rev. 2, jonka esittelijä oli Nìkos Tambakídis (EL/PES), Agii Anargyrin kaupunginjohtaja, sekä katsoo, että tutkimuksen ja kehittämisen neljännestä ja viidennestä puiteohjelmasta rahoitettiin jo ensimmäiset tutkimussopimukset ja toteutettavuustutkimukset, sekä katsoo, että huhtikuussa 2001 Galileo-hanke siirtyi määrittelyvaiheesta kehitysvaiheeseen, jossa on tarkoitus testata ja todentaa jo laaditut, erityisesti järjestelmäarkkitehtuurin eri osatekijöitä koskevat hypoteesit, sekä katsoo, että kehitysvaihetta seuraa järjestelmän rakennusvaihe, jolloin valmistetaan satelliitit ja maassa olevat komponentit, lähetetään satelliitit kiertoradalle sekä asennetaan loput laitteet siten, että järjestelmä on toimintavalmis vuonna 2008, sekä katsoo, että Galileo-hankkeeseen sisältyy tärkeitä tutkimusta ja kehittämistä koskevia tavoitteita, minkä vuoksi on aiheellista perustaa yhteisyritys Euroopan yhteisön perustamissopimuksen 171 artiklan nojalla, sekä katsoo, että yhteisyrityksen tehtävänä on viedä loppuun Galileo-järjestelmän kehitys- ja rakennusvaihe sekä varmistaa siihen sijoitetun yksityisen ja julkisen pääoman tehokas käyttö, hyväksyi 15. ja 16. toukokuuta 2002 pitämässään 44. täysistunnossa (15. päivän kokouksessa) seuraavan lausunnon yksimielisesti. Alueiden komitean ehdotukset 1. Yhteisyrityksen on toimittava kaikkien yhteisön lainsäädännön mukaisten, avoimuutta ja tasavertaista kohtelua koskevien säännösten mukaisesti. 2. Yhteisyrityksen puitteissa tehtäviin sopimuksiin sovellettavien säännösten on oltava yhteisön lainsäädännön mukaisia. 3. On varmistettava, että Euroopan unionin jäsenvaltiot voivat valvoa järjestelmän kaikkia toteutusvaiheita. 4. Jäsenvaltioiden tehokkaan osallistumisen takaamiseksi on perustettava erityinen elin, seurantaneuvosto, joka koostuu jäsenvaltioiden ja yhteisyrityksen edustajista. Seurantaneuvostolla on oltava mahdollisuus hylätä komission ehdotukset lopullisesti. 5. Seurantaneuvostolla on oltava toimivalta erityisesti poliittisissa päätöksissä, kun taas yhteisyrityksen jokapäiväistä toimintaa ja asetettujen tavoitteiden saavuttamista koskevien päätösten teko kuuluu hallintoneuvostolle. 6. Euroopan avaruusjärjestö osallistuu hallintoneuvoston toimintaan ja sillä on myös tärkeä rooli yhteisyrityksen ja sille asetettujen tavoitteiden teknisessä tukemisessa. 7. Yhteisyrityksen yhtiöjärjestyksessä on määriteltävä jokaisen elimen rooli ja vastaavasti kunkin toimivallan rajat. 8. Tekijänoikeutta ja palvelujen omistusoikeutta koskevat kysymykset on selvitettävä tarkoin. Bryssel 15. toukokuuta 2002. Alueiden komitean puheenjohtaja Albert Bore (1) Valiokuntien ja niiden toimialojen uudelleenorganisointi 6. helmikuuta 2002.